**UČITELJICA I JA (MONOLOG)**

Bok!

Ja sam Toni! To već sigurno znate. Idem u 4.d razred. Ovo što ću vam sada ispričati napisali smo učiteljica i ja, da ne zaboravimo. Glavni smo likovi ove priče.

Ali, krenimo redom!

Čini mi se kao da sam jučer krenuo u 1. razred, a sada sam već 4. razred. Ja jako volim ići u školu! Ali, ozbiljno, istinu vam govorim.

Mnogi kažu da sam zločest, ali učiteljica kaže da sam poseban. Sigurno sam bio poseban i kada sam dobio prvu opomenu. Još je se sjećam!

Bio sam žalostan. Prišao sam učiteljici, pogledao je svojim očaravajućim pogledom, osmjehnuo se od uha do uha i upitao je:“Možeš li mi ti učiteljice obrisati opomenu?Sada sam dobar!“

Jooj, nije mogla. Inače, trebalo mi je godinu dana da naučim da se učiteljici ne kaže TI već VI. Ali, naučio sam!

Ili…učiteljici su često za vrijeme velikog odmora dolazili njezini petaši iliti njezini bivši učenici. Bili smo malo ljubomorni zbog toga! Što oni traže tu! Pa to je sada naša učiteljica! Njih nekoliko uvijek bi nas, onako usput, čvrknuli po glavi.

Čak joj ni rođendan nisu zaboravili. Donijeli su joj kolač, ali dok je ona pričala s njima – Adriano joj je kolač smazao. Svi smo se smijali!

Bilo je tu još puno opomena. Jedne se sjećam.

Molio sam se slijedeći dan „samo da je učiteljica zaboravila opomenu.“ Ona bi možda i zaboravila, ali Lara nije. „Učiteljice, učiteljice Toni mora pokazati potpis.“ Prilazio sam polako učiteljici. Bar da sam bio bolestan danas. Pogledala je opomenu i rekla mi:“Toni, pročitaj sa plakata razredno pravilo broj tri.“ Pročitao sam glasno:“Ne laži!“ Sljedeće pitanje je bilo:“Tko je ovo potpisao Toni?“ „Ja“- rekao sam tužno…..a onda glasnije..“Ali, učiteljice, da vi znate kako je moja mama jučer bila ljuta jer me is susjeda tužakala….kako da sam predao još jednu opomenu?!“

„Dobro.Hoćeš li danas biti dobar?“ „Daa“……

„Onda ti opraštam za jučer, a danas predaj ovu opomenu i sve zaboravljeno.“

Uh, a baš sam pomislio da je sve riješeno.

Moja vam učiteljica ima cool fore. Često me znala prevariti. Rekla bi:“Toni, očekivala sam više, ti to možeš bolje, dobio si tricu!“ Pa kako učiteljice, ljutio sam se… a kada sam otvorio bilježnicu, ono petica ko kuća.

Često sam učiteljici pisao poruke. Jednom sam joj napisao da je vo…

Dobro, napisao sam joj da je volim.

Uglavnom, kada sam došao kući, u pernici je bio papirić. Što je to? Nestrpljivo sam ga otvarao. Pisalo je: „I ja tebe Toni!“

Cijelu sam se večer pitao kada mi je to stavila u pernicu, a da ja nisam primijetio.

Ja mislim da se učiteljici moje ime sviđa najviše. Zašto? Pa izgovorila ga je više puta nego sva druga imena zajedno.

Toni, Toni, TONI, TONI, nemoj Toni, bravo Toni, toni, TIŠE Toni, TONII- dosta!

Bilo je tu još puno zgoda i nezgoda. Znam da se učiteljica, onako zapravo, nikada nije naljutila na mene. Jednom mi je rekla:“Ti si meni Toni drag baš takav kakav jesi i ne bih te mijenjala nizašto na svijetu.“

Rekao sam joj:“ Pa ni ja vas učiteljice!“

Autori: Toni Alvađ i Karmen Soldo